
                              ЕДНО ПЪТУВАНЕ КЪМ КОРЕНА
                                                   За мене българин е този,

                                                   който не ще се посвени,

                                                   да сложи на ухото роза

                                                   и с песен да се вкорени………

            Това четиристишие на поета и изследователя на Орфей Никола Гигов доказва своята значимост и актуалност днес, защото хиляди  български деца у нас и зад граница, поливат дълбоките родови корени с хубавите народни песни, които всяка година летят като „прегърнати гласове”  към мирното небе на България. 

                  „ Душата на детето се извайва с музика !”

            Пророчески слова изречени от легендарния Орфей преди повече от 3300 години дошли до нас днес с огромно актуално звучене и педагогически заряд.

            Да се вае детска душа означава да се борави с фин инструментариум, да се пипа много внимателно и деликатно без насилие и забрани и никога да не се забравя УВАЖЕНИЕТО към детската личност. Това е мисия, призвание  и отговорност на всеки родител, учител и на всяко общество като цяло.             
            Учителите по музика – фолклористи, са истински будители, които не остават безучастни и радеят за всичко българско в едно трудно и бездуховно време за България. Но те и го постигат, чрез голямата си любов към децата и фолклора. И както се казва в една народна мъдрост ”Ако би мирно седяло,не би чудо видяло“, така и българските учители-носители на фолклора, не са спокойни, а ваят детските души и правят от децата от българи по българи, чрез любовта си към богатия ни фолклор и култура. Те наистина правят чудеса, чийто измерения ще се проектират във времето.И както пише Хайтов:” Знайте братя,че ако не си останем българи, ще бъдем само етнически боклук за наторяване на чужди раси и породи,без своя земя, без своя родина и свое име !” 

             На 20.05.2009г по Интернет пристигна любезната покана на Драган ИВАНОВ, директор на училище „Братство” в с.Звонци от Западните покрайнини, Р.Сърбия, да бъда гост като представител на НМФС”Орфеево изворче” и като негов председател, по случай празника на училището. Драган Иванов е един голям ПАТРИОТ и БЪЛГАРИН, а от две години е член на нашето сдружение. Участва в Родопската Орфеева школа като член на жури във възстановените древни музикални състезания „Орфеони”, за присъждане звание „Орфеонче на България”на децата станали лауреати от конкурса „Орфеево изворче”. Той работи неуморно за каузата да си останем истински БЪЛГАРИ, където и да се намираме, защото когато КОРЕНА е български, ти не можеш да бъдеш друг. 
   Покана за участие в концерта е отправена и към Детска фолклорна група „Веселина” с ръководител Веселинка Боянова и фолклорна група ”Бисери” с ръководители Надежда Стоицова и Даниела Богданова, от Център по изкуствата гр.Благоевград. Детска фолклорна група ”Веселина” е носител само на призови места, Златна лира  на Орфей и лауреатско звание от ежегодния конкурс „Орфеево изворче”, който се провежда през март в новата фолклорна столица на България - Стара Загора. Покана за участие в празника на училището е отправена и към друг ГОЛЯМ българин, академик Атанас Панчев, издател на най-родолюбивия вестник  у нас „Родово имение”.

                 Тръгваме от София за Западните покрайнини с кола в слънчевата утрин на 20 май, академик Атанас Панчев, Дочка Къшева, Цветан Андреев - журналист и поета Живко Азманов. В същото време  с автобус тръгват гласовитите певци, певици  и инструменталисти от Благоевград. Вълнението и радостта от срещата с нашите сънародници, с българските деца, които знаят кой е техния родов корен, не може да се опише с думи. Пътуваме из живописен планински път, ждрелото край р.Ерма. Пътя се вие като витите гайтани на българска народна  носия и  очите ти не могат да се нагледат на дивния и красив пейзаж. Спираме и посещаваме Погановския манастир, който се намира непосредствено до реката, едно свято място, където запалваме свещички за здраве, сполука и Божия благословия. Ето ни в с. Звонци, един красив кът на земята, където ни посреща усмихнат и с ведър дух, директора на училището Драган Иванов. Влизаме в неговия кабинет и  виждаме на стената портретите на Ботев и Левски, които за нас българите са  две икони. След нас пристигна и нашия посланик от Посолството на България в Белград, Илия Лясков. Задушевен разговор за българските корени тук, които трябва да се поливат, за да не изсъхват никога. И ние ще помогнем, ще се опитаме заедно с екипа на Ат. Панчев, да възродим българския дух, да върнем вярата и убедеността на  децата на този край, че те са българи, да знаят и помнят кой е, и откъде тръгва техния корен. Ще правим срещи и по други поводи, ще пеем и рецитираме стихотворения от Ботев, както направиха децата от училището. Атанас Панчев дари на училището вестници „Родово имение” и 50 броя български книги от ИК „Новата цивилизация”, а Дочка Къшева дари компакт дискове с народни песни в нейно изпълнение, за да ги запеят децата на с.Звонци, DVD „Орфеончета на България”,книга-календар за традиционните български календарни празници, календари „Орфеево изворче”за 2009г, битови кукли облечени в народни носии и цветни диплянки.     
           В 11ч започна тържествената част с представяне на всички гости от България и Р.Сърбия, а след това и концертната програма, която продължи около два часа. Песни и стихотворения в изпълнение най-напред от децата на училището, които са само 45, от 1-ви до VІІІ-ми клас. След това отново песни и инструментални мелодии на двете фолклорни групи от Благоевград, които се представиха блестящо, на професионално ниво. До късно вечерта след концерта звучаха  български, македонски и сръбски  народни песни и свирни, не можем да 
се разделим.  И ти идва да извикаш „Боже, защо е тази изкуствена граница, която разделя деца от родители, братя и сестри, близки и 
роднини”. Сълзи от радост и мъка по изгубени близки, но и вяра, че отново ще се възроди език, традиции и култура, които са стожерите и идентичността на всички българи по света. Когато се докоснеш до родовите корени, усетиш близостта и топлината на сърцата на българите в този край, преживяването е много силно и незабравими остават чувствата, а срещата  и празника се превърна в едно ДУХОВНО пътуване до КОРЕНА на българската нация.         
                На другия ден трябва да отпътуваме за България, но преди това Драган Иванов по молба на г-н Панчев, ни води в Цариброд на гости на гимназия „Св.Св.Кирил и Методи”. Там ни посреща чаровната и усмихната Снежана Симеонава, директорка на гимназията, която е завършила Софийския държавен университет и  перфектно говори български език. Тя бърза с огромна радост да сподели, че има официално разрешение  от Министерството на образованието за обособяване на две паралелки по 30 ученика или общо 60 деца и обучението по всички предмети да се води само  на български език. Това е голямо постижение и реализиране на една отколешна мечта, българите в Западните покрайнини да знаят и своя майчин език, история и традиции, за да се интегрират спокойно в глобализиращия се свят. Прави много приятно впечатление, че учениците от гимназията излизат от час без да крещят и да тичат по коридорите, облечени прилично и разговарят тихо и спокойно, т.с. възпитанието е на ниво. Кога и в българските училища ще се похвалим с  подобна дисциплина и възпитание, кога ще се докоснем до изкуството да общуваме учител-ученици така, че да навлезем и опознаем света на децата и младите хора. Посещаваме и основното училище „Христо Ботев”, възхитена съм от поведението и на по малките ученици, от начина на общуване между колегите в учителския колектив. Разменяме отново мисли за обучението, за българските корени, традиции и обичаи, за евентуалното участие на деца в конкурса „Орфеево изворче” през 2010 г. И в двете училища се работи с голям възрожденски дух, децата са активно включени в различни извънкласни форми, ангажирани са в свободното си време с полезни дейности. Не се използват императивните методи на работа, а се залага на желанието, уменията и свободния избор от страна на учениците.         
            Децата са като ЦВЕТЯТА, трябва да ги поливаме, за да расте и избуява техния талант.
          Децата са като ПТИЦИТЕ, трябва да направляваме и се радваме на техния полет към доброто, светлината и любовта ,т.с полет към ДУХОВНОСТТА.

          Децата са като СЛЪНЦЕТО, а то свети за всички. 
            Днес е най-светлия празник, празник на българската писменост и култура. Дълбок поклон пред делото на светите братя Кирил и Методи. 
         Отправям поздрав от името на НМФС “Орфеево изворче”към всички учители по музика и към всички наши членове по случай 24 май. Нека с българското четмо и писмо, с науката, знанието, любовта и светлината в душите на всички българи, вървим напред и нагоре към общочовешките  духовни ценности. Дерзайте сеячи на интелектуалния и 
духовния труд, защото само с българската писменост, със знанието, науката и културата се извисяваме ДУХОВНО, а с фолклора се ВКОРЕНЯВАМЕ още по дълбоко.

24.05.2009г              Дочка КЪШЕВА – предс. на НМФС”Орфеево изворче"

